De kapitalkrav, der gælder for investeringsselskaber med begrænsede investeringsservices, den tilsynsmæssige behandling af et instituts kvalificerende kapitalandele uden for den finansielle sektor samt definitionen af institutters "store eksponeringer" og grænserne herfor er indtil den 31. december 2013 blevet baseret på begrebet "kapitalgrundlag".

2. Forskellen på "justeret kapitalgrundlag" og "kapitalgrundlag"

Ved artikel 4, stk. 1, nr. 71), i CRR er der indført et nyt kapitalgrundlagsbegreb, kaldet "justeret kapitalgrundlag", med henblik på anvendelse af anden del, afsnit III, fjerde del og artikel 97 i samme forordning.

I henhold til nævnte artikel forstås ved "justeret kapitalgrundlag" summen af kernekapital og supplerende kapital. Imidlertid må værdien af supplerende kapital, der anerkendes som "justeret kapitalgrundlag", ved udgangen af overgangsperioden ikke udgøre mere end en tredjedel af kernekapitalen.

Begrebet "justeret kapitalgrundlag" er således mere begrænsende end begrebet "kapitalgrundlag", fordi supplerende kapitalinstrumenter, der ligger over tærsklen på en tredjedel, ikke kan anerkendes som "justeret kapitalgrundlag".

Der er til gengæld ingen grænse for medregning af supplerende kapital i "kapitalgrundlaget", som ganske enkelt er summen af kernekapital og supplerende kapital.

Begrebet "justeret kapitalgrundlag" blev indført ved CRR for at reducere incitamentet for kreditinstitutter og investeringsselskaber til at indskrænke de lovgivningsmæssige begrænsninger ved kun at udstede supplerende kapital (f.eks. ville disse institutter med supplerende kapital nemmere kunne øge størrelsen af deres eksponeringer mod deres modparter eller af deres kvalificerende kapitalandele, end hvis de skulle udstede kernekapital).

Kvaliteten af supplerende kapital er reelt lavere end kvaliteten af kernekapital. Mens kernekapital anvendes til at dække tab i fortsat drift ("going concern"-situationer), kan supplerende kapital kun anvendes til at dække tab i "gone concern"-situationer.

3. Anvendelsesområdet for begrebet "justeret kapitalgrundlag"

Definitionen af "justeret kapitalgrundlag" er siden den 1. januar 2014 blevet anvendt som kapitalgrundlagsbegreb i forbindelse med:

1.Fastlæggelse af den tilsynsmæssige behandling på kvalificerende kapitalandele uden for den finansielle sektor.

Inden for rammerne af den nye ordning præciseres det i artikel 89 i CRR, at de kompetente myndigheder skal anvende en af to forskellige tilsynsmetoder i forhold til kvalificerende kapitalandele i virksomheder, der udfører ikke-finansielle aktiviteter:

-forbud mod i) kvalificerende kapitalandele, der overstiger 15 % af instituttets justerede kapitalgrundlag, og ii) den samlede portefølje af kvalificerende kapitalandele, der overstiger 60 % af instituttets justerede kapitalgrundlag

-anvendelse af en risikovægt på 1 250 % for de beløb, der overstiger tærsklerne på 15 % og 60 %.

2.Fastlæggelse af kapitalkravene for investeringsselskaber med begrænsede investeringsservices. Investeringsselskaber omhandlet i artikel 95, stk. 1, artikel 96, stk. 1, og artikel 4, stk. 1, nr. 2), litra c), i CRR skal besidde et justeret kapitalgrundlag, som udgør mindst en fjerdedel af de faste omkostninger for det foregående år, jf. artikel 97 i CRR.

3.Definition af en stor eksponering. En stor eksponering defineres som et instituts eksponering mod en enkelt modpart, når det udgør 10 % eller mere af instituttets justerede kapitalgrundlag, jf. artikel 392 i CRR.

4.Fastsættelse af det maksimumsbeløb, hvorover institutter ikke må være udsat for en enkelt modpart. Et instituts eksponering mod en enkelt modpart må ikke overstige 25 % af instituttets justerede kapitalgrundlag (medmindre andet er fastsat), jf. artikel 395 i CRR.

I henhold til artikel 494 i CRR er implementeringen af definitionen af "justeret kapitalgrundlag" omfattet af en overgangsordning på tre år, som blev indledt i 2014. Mens det i 2014 stadig var tilladt for kreditinstitutter og investeringsselskaber at anerkende supplerende kapital som "justeret kapitalgrundlag" for op til 100 % af kernekapitalen, kan de fra 2015 anerkende supplerende kapital som "justeret kapitalgrundlag" op til 75 %, og i 2016 op til 50 % af kernekapitalen.

Når overgangsperioden er udløbet, vil den del af det "justerede kapitalgrundlag", der kan udgøres af supplerende kapital, i EU være begrænset til en tredjedel af kernekapitalen, hvormed EU-kravene vil ligge tæt op ad de nyligt udstedte Basel-standarder om store eksponeringer, ifølge hvilke supplerende kapital ikke kan komme i betragtning i forbindelse med ordningen for store eksponeringer.

4. Hensigtsmæssigheden af begrebet "justeret kapitalgrundlag"

Den Europæiske Banktilsynsmyndighed (EBA) og de nationale myndigheder er blevet hørt med henblik på indsamling af oplysninger om konsekvenserne af den nye ordning for institutterne. Erfaringerne efter det første år med anvendelse af begrebet "justeret kapitalgrundlag" har ikke givet anledning til nogen specifikke betænkeligheder. EBA konkluderede i sin udtalelse, at myndigheden ikke er bekendt med betænkeligheder fra institutternes side med hensyn til brugen af definitionen eller med noget empirisk grundlag for at slutte, at de nye strengere krav til kapitalgrundlaget i forbindelse med ordningen for store eksponeringer skulle have nogen væsentlig skadelig indvirkning på institutternes eksponeringer.